Danny Jordaan nuwe burgemeester vir Nelson MandelabaaiDanny Jordaan Foto: Conti Soccer World Die ANC het Danny Jordaan, president van die Suid-Afrikaanse Sokkervereniging (Safa), aangestel as die burgemeester van die Nelson Mandelabaai-metro. “Sy aanstelling sal bevestig word sodra die raad vergader,” het Keith Khoza, woordvoerder vir die ANC, Maandag gesê. “Ons wil die uitdagings aanspreek wat die metro beleef en om te verseker dat ons ŉ doeltreffende plaaslike regering het.” Khoza het bevestig dat die pos te veel geword het vir die 83-jarige voormalige LP Ben Fihla. “Die huidige burgemeester is ŉ ou man en om só groot metro te bestuur, het mens ŉ jonger, meer energieke persoon nodig. Dit is nie regverdig om soveel druk op Oom Ben te plaas nie.” Jordaan sal ŉ opdraande stryd hê in die plaaslike regeringsverkiesing teen Athol Trollip, leier van die DA in die Oos-Kaap, wat reeds as die opposisie se burgemeesterskandidaat vir die metro aangewys is. Die ANC het in 2014 tydens die nasionale verkiesing 48.8% van die stemme gewerf en die DA 40.8%. Die DA is vol verwagting om volgende jaar die munisipale verkiesing te wen.